**У С Т А В**

**на Народно читалище „Пробуждане - 1907” с. Тученица, Общ. Плевен**

**Глава първа:ОБЩИ ПОЛОЖЕНИЯ, ЦЕЛ, ЗАДАЧИ.**

**Чл. 1. (1)** С този устав се уреждат учредяването, устройството, управлението, дейността, имуществото, финансирането, издръжката и прекратяването на НЧ „Пробуждане-1907”, с. Тученица, Общ. Плевен.

**(2)** Уставът е вътрешният основен нормативен документ на НЧ „Пробуждане-1907”, с. Тученица, Общ. Плевен, който е изработен съобразно разпоредбите на ЗНЧ и отразява спецификата на читалището.

**(3)** Уставът се актуализира от Общото събрание с квалифицирано мнозинство.

**Чл. 2. (1)** НЧ „Пробуждане-1907” е традиционно самоуправляващо се българско културно-просветно сдружение в населеното място с. Тученица, Общ. Плевен, което изпълнява и държавни културно-просветни задачи. В неговата дейност могат да участват всички физически лица без оглед на ограничения на възраст и пол, политически и религиозни възгледи и етническо самосъзнание. Народното читалище е свободна демократична организация, за развиване всред народа всестранна култура и просвета.

**(2)** Читалището е юридическо лице с нестопанска цел, в обществена полза, което се учредява при условията и по реда на Закона за народните читалища.

**(3)** НЧ „Пробуждане-1907” е юридическо лице с идеална цел cъс седалище – с.Тученица, община Плевен, пощенски код 5892, ул. „Г.Бенковски” №14. То има кръгъл печат с надпис: Народно читалище “Пробуждане-1907” с.Тученица, Плевенско, в средата на печата – книга и слънце.

**(4)** За целите на този устав и за краткост НЧ „Пробуждане-1907 ” ще бъде наричано „читалището”.

**Чл. 3. (1)** Целите на Народното читалище са да задоволи потребностите на гражданите, свързани със социалната и образователна дейност в населеното място, където осъществява дейността си, да разпространява духовни ценности, да подпомага развитието на творческите способности, да отговаря на културно-просветните интереси не само на своите членове, а и на всички желаещи това граждани. Целите на НЧ „Пробуждане 1907 ” са свързани със:

1. развитие и обогатяване на културния живот;

1. запазване на обичаите и традициите на българския народ;

3. разширяване на знанията на гражданите и приобщаването им към ценностите и постиженията на науката, изкуството и културата;

4. възпитаване и утвърждаване на националното самосъзнание.

5. осигуряване на достъп до информация и знания.

6. осъществяване на младежки дейности и инициативи.

7. подобряване качеството на живот на хората от третата възраст.

**(2)** За постигане на целите по ал. 1 читалището извършва основни дейности, като:

1. уреждане и поддържане на библиотека, общодостъпна безплатна читалня,

фото-, фоно-, филмо- и видеотеки и електронни информационни мрежи.

2. развиване и подпомагане на любителското художествено творчество;

3. организиране на школи, кръжоци, курсове, клубове, кино- и видеопоказ,

празненства, концерти и чествания; обществено празнуване на народни празници, младежки дейности;

4. събиране и разпространяване на знания за родния край;

5. създаване и съхраняване на музейни колекции, съгласно Закона за

културното наследство, изложби;

6. литературно-музикални вечеринки, детски утра и театрални представления, с подходящи за целта на читалището програми;

7. сътрудничество в сродни учреждения и организации в народополезни начинания;

8. предоставяне на компютърни и интернет услуги.

**(3)** Народно читалище „Пробуждане-1907” може да развива и допълнителна стопанска дейност, свързана с предмета на основната дейност, в съответствие с действащото законодателство, като използва приходите от нея за постигане на определените в устава цели. Народното читалище не разпределя печалба.

**(4)** Народно читалище „Пробуждане-1907” може да участва като партньор при уреждане на екскурзии с научна цел в страната и чужбина, съгласно изискванията на закона за туризма и българското законодателство;

**(5)** Читалището няма право да предоставя собствено или ползвано от него имущество възмездно или безвъзмездно:

1. за хазартни игри и нощни заведения;

2. за дейност на нерегистрирани по Закона за вероизповеданията религиозни общности и юридически лица с нестопанска цел на такива общности;

3. за постоянно ползване от политически партии и организации.

4. на председателя, секретаря, членовете на настоятелството и проверителната комисия и на членовете на техните семейства.

**Чл. 4.** За постигане на своите цели читалището:

1. работи за образование и обществено възпитание на народа в демократичен дух;

2. утвърждава труда като основа, върху която може да бъде изградено могъществото на народа и отделната личност;

3. буди интерес към знание и да способства за всестранното развитие на народа, като го приобщава към придобивките на материалната и духовната култура;

4. да бъде огнище на всички почини в духовния живот и материалната култура

на селището.

5. да насажда чувство и готовност на взаимопомощ.

6. извършва и допълнителни дейности, подпомагащи изпълнението на

основните им функции, с изключение на използването на читалищната сграда за клуб с политическа цел, за обсебването им от религиозни секти и други дейности, противоречащи на добрите нрави, националното самосъзнание и традиции.

**Чл. 5. (1)**Читалището може да се сдружава за постигане на своите цели, за провеждане на съвместни дейности и инициативи при условията и по реда на ЗНЧ и този устав.

**(2)** Читалищните сдружения нямат право да управляват и да се разпореждат с имуществото на читалищата, които са техни членове.

**Глава втора: УЧРЕДЯВАНЕ**

**Чл. 6. (1)** Читалище могат да учредят най-малко 50 дееспособни физически лица за селата и 150 – за градовете, които взимат решение на учредително събрание.

**(2)** Учредителното събрание приема устава на читалището и избира неговите органи. Уставът урежда:

1. наименованието;
2. седалището;
3. целите;
4. източниците на финансиране;
5. органите на управление и контрол, техните правомощия, начина на

избирането им, реда за свикването им и за вземане на решения;

1. начина за приемане на членове и прекратяване на членството, както и реда

за определяне на членския внос.

**(3)** Читалището може да открива клонове в близки квартали, жилищни райони и села, в които няма други читалища.

**Глава трета:УПРАВЛЕНИЕ И ЧЛЕНУВАНЕ.**

**Чл. 7. (1)** Членовете на читалището са индивидуални, колективни и почетни.

**(2)** Индивидуалните членове са български граждани. Те биват действителни и спомагателни:

1. действителните членове са лица, навършили 18 години, които участват в дейността и подпомагат по някакъв начин читалището, редовно плащат членски внос и имат право да избират и да бъдат избирани;

2. спомагателните членове са лица до 18 години, които нямат право да избират и да бъдат избирани; те имат право на съвещателен глас.

**(3)** Колективните членове съдействат за осъществяване целите на читалището, подпомагат дейностите, поддържането и обогатяването на материалната база и имат право на един глас в общото събрание. Колективни членове могат да бъдат:

1. професионални организации;

2. стопански организации;

3. търговски дружества;

4. кооперации и сдружения;

5. културно-просветни и любителски клубове и творчески колективи.

**(4)** Почетни членове могат да бъдат български и чужди граждани с изключителни заслуги за читалището и населеното място.

**Чл. 8.** Читалището се управлява по устав, съгласуван със закона за народните читалища и приет от общото читалищно събрание.

**Чл. 9.** Органи на читалището са общото събрание, настоятелството и проверителната комисия.

**Чл. 10. (1)** Върховен орган на читалището е общото събрание.

**(2)** Общото събрание на читалището се състои от всички членове на читалището, имащи право на глас.

**Чл. 11. (1)** Общото събрание:

1. изменя и допълва устава;
2. избира и освобождава членовете на настоятелството, проверителната комисия и председателя;
3. приема вътрешните актове, необходими за организацията на дейността на

читалището;

1. изключва членове на читалището;
2. определя основни насоки на дейността на читалището;
3. взема решение за членуване или за прекратяване на членството в читалищно сдружение;
4. приема бюджета на читалището;
5. приема годишния отчет до 30 март на следващата година;
6. определя размера на членския внос;
7. отменя решения за откриване на клонове на читалището след съгласуване

с общината;

1. отменя решения на органите на читалището;
2. взема решение за прекратяване на читалището;
3. взема решение за отнасяне до съда на незаконосъобразни действия на

ръководството или отделни читалищни членове.

**(2)** Решенията на общото събрание са задължителни за другите органи на читалището.

**(3)** Читалищен член, който не е участвал в три последователни заседания на Общо събрание, видно от протоколите, прекратява своето членство поради системно неучастие в дейността на организацията.

**Чл. 12. (1)** Редовно общо събрание на читалището се свиква от настоятелството най-малко веднъж годишно. Извънредно общо събрание може да бъде свикано по решение на настоятелството, по искане на проверителната комисия или на една трета от членовете на читалището с право на глас. При отказ на настоятелството да свика извънредно общо събрание до 15 дни от искането, проверителната комисия или една трета от членовете на читалището с право на глас, могат да свикат извънредно общо събрание от свое име.

**(2)** Поканата за събрание трябва да съдържа дневния ред, датата, часа и мястото на провеждането му и кой го свиква. Тя трябва да бъде получена срещу подпис или връчена не по-късно от 7 дни преди датата на провеждането. В същия срок на вратата на читалището и на други общодостъпни места в общината, където е дейността на читалището трябва да бъде залепена поканата за събранието.

**(3)** Общото събрание е законно, ако присъстват най-малко половината от имащите право на глас членове на читалището. При липса на кворум събранието се отлага с един час. Тогава събранието е законно, ако на него присъстват не по-малко от една трета от членовете при редовно общо събрание и не по-малко от половината плюс един от членовете при извънредно общо събрание.

**(4)** Решенията по чл. 11, ал. 1, т. 1, 4, 10, 11 и 12 се вземат с мнозинство най-малко две трети от всички членове. Останалите решения се вземат с мнозинство повече от половината от присъстващите членове.

**(5)** Две трети от членовете на Общото събрание на народното читалище могат да предявят иск пред окръжния съд по седалището на читалището за отмяна на решение на общото събрание, ако то противоречи на закона или устава.

**(6)** Искът се предявява в едномесечен срок от узнаване на решението, но не по-късно от 1 година от датата на вземането на решението.

**Чл. 13. (1)** Изпълнителен орган на читалището е настоятелството, което се състои най-малко от трима членове, избрани за срок до 3 години. Същите да нямат роднински връзки по права и съребрена линия до четвърта степен.

**(2)** Настоятелството:

1. свиква общото събрание;

2. осигурява изпълнението на решенията на общото събрание;

3. подготвя и внася в общото събрание проект за бюджет на читалището и утвърждава щата му;

4. подготвя и внася в общото събрание отчет за дейността на читалището;

5. назначава секретаря и утвърждава длъжностната му характеристика.

**(3)** Настоятелството взема решение с мнозинство повече от половината на членовете си.

**Чл. 14. (1)** Председателят на читалището е член на настоятелството и се избира от общото събрание за срок до 3 години.

**(2)** Председателят:

1. организира дейността на читалището съобразно закона, устава и решенията на общото събрание;

2. представлява читалището;

3. свиква и ръководи заседанията на настоятелството и председателства общото събрание;

4. отчита дейността си пред настоятелството;

5. сключва и прекратява трудовите договори със служителите съобразно

бюджета на читалището и въз основа решение на настоятелството.

**Чл. 14а. (1)** Секретарят на читалището:

1. организира изпълнението на решенията на настоятелството, включително

и решенията за изпълнението на бюджета;

1. организира текущата основна и допълнителна дейност;
2. отговаря за работата на щатния и хонорувания персонал;
3. представлява читалището заедно и поотделно с председателя.

**(2)** Секретарят не може да е в роднински връзки с членовете на

настоятелството и на проверителната комисия по права и съребрена линия до четвърта степен, както и да бъде съпруг/а на председателя на читалището.

**Чл. 15. (1)** Проверителната комисия се състои най-малко от трима членове, избрани за срок до 3 години.

**(2)** Членове на проверителната комисия не могат да бъдат лица, които са в трудово-правни отношения с читалището или са роднини на членове на настоятелството, на председателя или на секретаря по права линия, съпрузи, братя, сестри и роднини по сватовство от първа степен.

**(3)** Проверителната комисия осъществява контрол върху дейността на настоятелството, председателя и секретаря на читалището по спазване на закона, устава и решенията на общото събрание.

**(4)** При констатирани нарушения проверителната комисия уведомява общото събрание на читалището, а при данни за извършено престъпление – и органите на прокуратурата.

**Чл. 16.** Не могат да бъдат избирани за членове на настоятелството и на проверителната комисия и за секретари лица, които са осъждани на лишаване от свобода за умишлени престъпления от общ характер.

**Глава четвърта: ИМУЩЕСТВО И ФИНАНСИРАНЕ.**

**Чл. 17.** Имуществото на читалището се състои от право на собственост и от други вещни права, вземания, ценни книжа, други права и задължения.

**Чл. 18.** Народно читалище „Пробуждане-1907” може да набира средства от следните източници:

1. членски внос;
2. културно-просветна и информационна дейност;
3. субсидия от държавния и общинските бюджети;
4. наеми от движимо и недвижимо имущество;
5. дарения и завещания;
6. други приходи.

**Чл. 19. (1)** Читалището не може да отчуждава недвижими вещи и да учредява ипотека върху тях, с изключение на земеделски земи, които са тяхна собственост.

1. Движими вещи могат да бъдат отчуждавани или залагани само по

решение на настоятелството както и при бракуване или замяната им с по-доброкачествени.

**Чл. 20.** Недвижимото и движимото имущество, собственост на читалището,

както и приходите от него не подлежат на принудително изпълнение освен за взимания, произтичащи от трудови правоотношения.

**Чл. 21. (1)** Читалищното настоятелство изготвя годишния отчет за приходите и разходите, който се приема от общото събрание.

**(2)** Отчетът за изразходваните от бюджета средства се представя в общината, на чиято територия се намира читалището.

**Чл. 21а. (1)** Председателят на народното читалище ежегодно в срок до 10 ноември представя на кмета на съответната община предложения за своята дейност през следващата година.

**(2)** Кметът на общината внася направените предложения в общинския съвет, който приема годишна програма за развитие на читалищната дейност в съответната община.

**(3)** Програмата по ал. 2 се изпълнява от читалището въз основа на финансово обезпечен договор, сключен с кмета на общината.

**(4)** Председателят на читалището представя до 31 март всяка година пред кмета на общината и общинския съвет доклад за изпълнението на възложените му общински задачи и за изразходваните от бюджета средства през предходната година**.**

**Глава пета:ПРЕКРАТЯВАНЕ**

**Чл. 22. (1)** Читалището може да бъде прекратено по решение на общото събрание, вписано в регистъра на окръжния съд. То може да бъде прекратено с ликвидация или по решение на окръжния съд, ако:

1. дейността му противоречи на закона, устава и добрите нрави;
2. имуществото му не се използва според целите и предмета на дейността на

читалището;

1. е налице трайна невъзможност читалището да действа, или читалището

не развива никаква дейност за период от две години, в тези случаи министърът на културата може да изпрати сигнал до прокурора за констатирана липса на дейност на читалище.

1. не е учредено по законния ред;
2. е обявено в несъстоятелност.

**(2)** Прекратяването на читалището по решение на окръжния съд може да бъде постановено по искане самостоятелно или след подаден сигнал от министъра на културата.

**(3)** Прекратяването на читалището по искане на прокурора се вписва служебно.

**Чл. 23.** Читалищното сдружение, в което е членувало прекратеното читалище, не може да претендира за разпределянето на имуществото на това читалище.

**Чл. 24.** За неуредените в този устав случаи се прилага Закона за Народните читалища и Закона за юридическите лица с нестопанска цел.

**Глава шеста:АДМИНИСТРАТИВНО-НАКАЗАТЕЛНИ РАЗПОРЕДБИ**

**Чл. 25.** Председател и/или секретар на читалище, който предостави имущество в нарушение на чл. 3, ал. 4 се наказва с глоба в размер от 500 до 1000 лв. и с лишаване от право да заема изборна длъжност в читалището за срок от 5 години.

**Чл. 26.** Председател на читалище, който не представи доклад за изпълнението на възложените общински задачи и за изразходваните от бюджета средства в срока по чл. 26а, ал. 3, се наказва с глоба от 150 до 300 лв.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 1.** Броят на членовете на общо събрание трябва да съответства на изискванията по чл. 6 (1).

**§ 2. (1)** На народното читалище по реда на Закона за държавната собственост безвъзмездно се отстъпва право на ползване върху сградите и другите недвижими имоти за читалищни нужди.

**(2)** Правото на ползване се погасява с прекратяването на читалището.

**§ 3.** Възстановява се собствеността на читалището върху всички имоти,

включително и тези, които са отнети за държавна и общинска нужда независимо от основанията. Възстановяването на правото на собственост върху земеделски земи и въвеждането във владение се извършват по реда на Закона за собственост на земеделски земи.

**§ 4.** Празник на НЧ “Пробуждане-1907” е – 28 октомври.

**§ 5.** Изпълнението на този устав се възлага на настоятелството, проверителната комисия и общото събрание под надзора на министъра на културата.

**§ 6.** С този устав се отменя досега действащия Устав на НЧ „Пробуждане” с.Тученица, Общ. Плевен.

**§ 7**. Настоящия устав е приет от Общото събрание на 19 май 2010 г. и е подпечатан с печат на НЧ „Пробуждане-1907” с. Тученица, Общ. Плевен.

**С П И С Ъ К**

**на членовете на Настоятелството на НЧ”Пробуждане-1907”**

1.Илияна Кирилова Димитрова – Председател

1.Наталия Кръстева Тодорова – член

3.Десислава Васкова Бойчева – член

4.Валентина Иванова Банчева - член

5.Людмила Атанасова Димитрова – член

**С П И С Ъ К**

**на членовете на проверителната комисия при НЧ”Пробуждане-1907”**

1.Надка Величкова Гаврилова – Председател

2.Росица Петкова Личева – член

3.Васил Тодоров Горанов – член

**С Е К Р Е Т А Р**

Симеонка Георгиева Илиева

**О Т Ч Е Т**

**за дейността на НЧ „Пробуждане-1907” с.Тученица, Община Плевен, през 2018 год.**

**А.Актуално състояние на читалището като сдружение и културен център с материално-технически възможности за предоставяне на услуги**

- Брой регистрирани читалищни членове : 64

- Събран членски внос – 108,00 лв.

- Брой посетители на предоставяни от читалището услуги – 146

- Проведени събрания – общо редовно годишно-отчетно – 1

- на настоятелството – 4

- Субсидирана численост за 2018г. – 1,75 бр.

- Общ бюджет за 2018г. – 15564,00 лв.

- Материално-техническа база – читалището разполага с две помещения на партерния етаж на кметство с.Тученица – библиотека и читалня с площ 32 кв.м. и книгохранилище с площ 12 кв.м.. За събрания, тържества и други събития читалището използва салона на кметството /140 седящи места/. Във всички помещения е осигурен физически достъп за хора с увреждания. Читалището разполага с 3 бр. компютри, 3 бр. монитори и 1 бр. мултифункционално устройство, свързани с интернет.

- Управленческа инициатива при стопанисване на читалищната собственост и набиране на собствени приходи: Собствени приходи се набират от членски внос и спонсори. Читалищното настоятелство проверява периодично как се стопанисват ползваните помещения и как се опазва читалищната собственост.

- Читалището няма наложени санкции по чл.31,32 и 33 от ЗНЧ.

**Б.Дейност на читалището в предходната година**

- Библиотечно-информационна дейност:

- библиотечен фонд: 6 202 тома;

- набавени библиотечни материали – 72 броя - 46 тома от дарения, новозакупени книги – 26 бр.;

- брой на абонираните периодични издания: 1

- брой читателски посещения: 520

Посетителите в библиотеката могат да ползват компютърно работно място с интернет и копирна техника.

- Поддържане и доказани изяви на художествени състави:

- постоянно действащи колективи **- 3**

**1.Женска певческа група „Българка”** с художествен ръководител Янко Желязков. Участия в:

21.04.2018г. - Пролетен фолклорен празник в читалището в с.Тученица, Община Плевен;

12.05.2018г. – 22-ри Старопланински събор „Балкан Фолк” 2018г. – групата е удостоена с Диплом за достойно и с високи художествени стойности представяне, носител на Почетния знак на събора и грамота – Лауреат.

09.06.2018г. - 8-ми Национален фестивал „Традицията среща бъдещето” с.Ясен, Община Плевен – грамота за участие.

04.08.2018г. – 8-ми Национален фолклорен фестивал „Фолклорен извор” с.Царевец, Община Свищов – Второ място – сребърен медал в категория „певческа изкуство”.

01.09.2018г. – 11-ти Фолклорен фестивал „От Дунав до Балкана” гр.Борово, Община Русе – Първо място – златен медал в категория „певчески групи”.

13.10.2018г. – 13-ти Международен фолклорен фестивал „Кукурузени усмивки” с.Селановце, Община Оряхово – грамота за впечатляващо участие.

- Великденско и коледно тържества в читалището в с.Тученица

**2.Група за автентичен фолклор** с ръководител Марин Ангелов - групата пресъздава местни народни обичаи. Участия в местни тържества, организирани от читалището в с.Тученица

**3.Детски театрален състав** с ръководител Галина Вълчешка:Съставът е носител на първа награда за спектакъл и първа награда за женска роля от V-ти Международен фестивал на младежките аматьорски театри гр.Горна Оряховица.Всяка годинав навечерието на Деня на Съединението 6-ти септември съставът представя пред жители и гости на с.Тученица нов спектакъл. Реализирани са: „Ще ми станеш ли майка?”, „Дъгата в нашите души”, „Ние, врабчетата”, „Обреден календар на с.Тученица”.

През 2018г. /21-ви април/ читалището беше домакин на **Пролетен фолклорен празник** с участието на самодейни колективи от читалища в малките населени места в Община Плевен – с.Брестовец, с.Бохот, с.Бръшляница, с.Буковлък, с.Върбица, с.Мечка, с.Дисевица, гр.Славяново /НЧ”Паисий Хилендарски – 2001”/, с.Опанец, с.Тученица, с.Ясен. Празникът се провежда за втора година с домакинство на ротационен принцип /през 2017г. домакин беше читалището в с.Брестовец/ и е своеобразен преглед на художествената самодейност. Покани за участие бяха изпратени на всички читалища от Община Плевен, но се отзоваха само посочените. Това е чудесна инициатива, която ще превърнем в традиция.

Читалището организира и осъществява:

- помощ при самоподготовка на ученици;

- лятна занималня за деца;

- поднасяне на цветя на 3-ти март на паметника на акад. Пирогов в с.Тученица;

- честване на всички Национални празници, честване на Бабин ден, 8-ми март, Първа пролет, Великден, Гергьовден, Курбан и Празник на с.Тученица, Коледно-новогодишно тържество.

- информационно-консултантски дейности, попълване и изготвяне на документи, ксерокопиране;

- съвместни инициативи с Клуба на инвалида и пенсионера: лекарски беседи, литературни четения, честване на Деня на хората с увреждания, честване на юбилейни годишнини.

**П Л А Н** - **П Р О Г Р А М А**

**за читалищна дейност през 2019г.**

**М. ЯНУАРИ** - Пресъздаване на обичая „Бабин ден” от групата за автентичен фолклор

- Здравна беседа с Клуба на инвалида и пенсионера в с.Тученица

**М.ФЕВРУАРИ** - Ритуално честване на празника „Трифон Зарезан”

- Работилница за мартеници

**М. МАРТ** - културни изяви на самодейците от читалището по повод деня на самодееца

- Тематична беседа и поднасяне на цветя пред паметника на акад.Пирогов в с. Тученица по случай 141-годишнината от Руско-турската освободителна война 1877-1878 г.

- „Твоето име е жена” - празничен концерт с участието на творчески колективи от читалището и тържество с подаръци за жените от селото.

**М.АПРИЛ** - **Пролетен фолклорен празник** с участието на самодейни колективи от читалища от Община Плевен /ще се проведе за трети път с домакин на ротационен принцип - през 2017г. домакин беше НЧ”Наука 1927” с.Брестовец, през 2018г.- НЧ”Пробуждане-1907” с.Тученица /

- Седмица на детската книга и изкуство.Организиране на децата от селото в продължение на една седмица да покажат уменията си да рисуват, пеят и танцуват, с награждаване на най-добрите.

- Пресъздаване на народния обичай „Лазаруване”

**М.МАЙ** - Честване на Гергьовден. В салона на читалището - пресъздаване на едноименния обичай от групата за автентичен фолклор при читалището с ръководител Марин Ангелов, изпълнения на ЖПГ „Българка”.

-Ден на славянската писменост и култура – концертна програма в салона на читалището с участието на самодейните колективи.

**М.ЮНИ** - Празник за децата по случай Международния ден на детето – весел празник за най-малките жители на селото на площада – рисуване на асфалт, викторина, много подаръци и лакомства за участващите деца.

- Участие на ЖПГ „Българка” в 9-ти Национален фестивал „Традицията среща бъдещето” в с.Ясен

- Участие на ЖПГ „Българка” в Петропавловски събор на народното творчество – Петропавловски манастир

**М.ЮЛИ** - Спортни турнири с участието на футболния отбор към читалището и отбори на читалища от съседните села.

- Подготовка на нов спектакъл от детския театрален състав към читалището.

**М.АВГУСТ** - Празник - Курбан на с.Тученица

**М.ЮНИ, ЮЛИ, АВГУСТ И СЕПТЕМВРИ** – Участие на Женска певческа група „Българка” и на групата за автентичен фолклор към читалището в международни, национални, регионални и общински фолклорни фестивали и събори.

**М.СЕПТЕМВРИ** - Представяне на нов спектакъл от детския театрален състав към читалището /по традиция в навечерието на Деня на Съединението 6-ти септември /

**М.ОКТОМВРИ –** съвместно честване на деня на възрастните хора с клуба на инвалида и пенсионера в селото.

- акция по събиране на дрехи за дома за стари хора в с.Бохот по повод деня на благотворителността.

**М. НОЕМВРИ** - Тържество по случай Деня на народните будители – срещи и беседи с ученици и с членовете на Клуба на инвалида и пенсионера.

**М. ДЕКЕМВРИ** - Коледни и новогодишни празници. Участие в украсяването на елхата на площада, богата празнична програма с участието на самодейните колективи към читалището.